Dôvodová správa

A. Všeobecná časť

Ministerstvo predkladá do legislatívneho procesu návrh nariadenia vlády Slovenskej republiky, ktorým sa mení a dopĺňa nariadenie vlády Slovenskej republiky č. 630/2008 Z. z., ktorým sa ustanovujú podrobnosti rozpisu finančných prostriedkov zo štátneho rozpočtu pre školy a školské zariadenia v znení neskorších predpisov (ďalej len „návrh nariadenia vlády“) na základe § 4 ods. 13 a § 7 ods. 9  zákona č. 597/2003 Z. z. o financovaní základných škôl, stredných škôl a školských zariadení v znení neskorších predpisov a úlohy č. 6 v mesiaci december v Pláne legislatívnych úloh vlády Slovenskej republiky na rok 2015.

 Cieľom návrhu nariadenia vlády je skvalitnenie prideľovania normatívnych príspevkov zriaďovateľom škôl a štátnych školských zariadení určených na účely osobných nákladov i prevádzkových nákladov škôl a štátnych školských zariadení. 

 Navrhované zmeny súvisia najmä na zákonom č. 61/2015 Z. z. odbornom vzdelávaní a príprave a o zmene a doplnení niektorých zákonov. 

V návrhu sa upravuje prideľovanie finančných prostriedkov zriaďovateľom základných škôl a špeciálnych základných škôl, ktorých učitelia vzdelávajú žiakov v zdravotníckych zariadeniach, v ktorých nie sú zriadené triedy alebo školy, zriaďovateľom konzervatórií na žiakov konzervatórií, ktorí už vykonali maturitnú skúšku v inom študijnom odbore, zriaďovateľom stredných odborných škôl, ktorí už získali výučný list (skrátené štúdium), stredných odborných škôl na žiakov, ktorí sa pripravujú v systéme duálneho vzdelávania a zriaďovateľom športových gymnázií.

Návrh nariadenia vlády je v súlade s Ústavou Slovenskej republiky, ústavnými zákonmi, medzinárodnými zmluvami, ktorými je Slovenská republika viazaná a zákonmi a s právom Európskej únie. 

Návrh nariadenia vlády nemá vplyv na rozpočet verejnej správy, nemá sociálny vplyv,  environmentálny vplyv, vplyv na podnikateľské prostredie a informatizáciu spoločnosti.